CELEX: 
Language: lt
Date: 2017-04-20 00:00:00
Title: KOMISIJOS DELEGUOTASIS REGLAMENTAS (ES) …/... dėl Europos Parlamento ir Tarybos reglamentų (ES) Nr. 1307/2013 ir (ES) Nr. 1308/2013 papildymo, susijusio su informacijos ir dokumentų teikimu Komisijai

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               Sistemos ir rinkos valdymo tikslais valstybės narės pagal Tiesioginių išmokų reglamentą (ES) Nr. 1307/2013 ir Bendro rinkų organizavimo (toliau – BRO) reglamentą (ES) Nr. 1308/2013 teikia Komisijai tam tikrą informaciją.
            
            
               Komisijos reglamentas (EB) Nr. 792/2009, kuriame nustatoma, kaip valstybės narės turėtų teikti informaciją per žemės ūkio rinkų informacinę sistemą (ISAMM), turi būti panaikintas ir pakeistas su Lisabonos sutartimi suderintomis taisyklėmis ir susijusiuose pagrindiniuose aktuose nurodytais deleguotaisiais ir įgyvendinimo įgaliojimais. 
            
            
               Be to, siekiant tikslo sumažinti teisės aktų skaičių ir didinti suderinamumą, dabar atskiros teisės nuostatos dėl rinkos informacijos, visų pirma informacijos apie kainas ir gamybą, teikimo yra bendrai pateikiamos viename deleguotajame ir viename įgyvendinimo akte. Galiausiai, tam, kad būtų įvykdyti reikalavimai dėl tam tikros informacijos, konkrečiai, informacijos apie vidaus paramą ir eksporto konkurenciją, teikimo Pasaulio prekybos organizacijai, pasinaudojama galimybe leisti valstybėms narėms teikti tokią informaciją Komisijai per ISAMM.
            
            
               2.KONSULTACIJOS PRIEŠ PRIIMANT AKTĄ
            
            
               Komisija su valstybių narių paskirtais ekspertais BRO ekspertų grupės 2015 m. birželio mėn. ir vėlesniuose posėdžiuose aptarė deleguotojo reglamento dėl informacinės sistemos (ISAMM) projektą ir atsižvelgė į šiose konsultacijose išreikštą požiūrį ir poziciją.
            
            
               2016 m. vasario – liepos mėn. laikotarpiu nuostatos dėl kainos ir (arba) gamybos ir Pasaulio prekybos organizacijai (PPO) teikiamos informacijos buvo išsamiai aptartos su valstybių narių ekspertais, taikant BRO darbo grupės parengtą atvirą darbo metodiką, skirtą esamų BRO reglamentų suderinimui koordinuoti.
            
            
               Europos Parlamento ekspertai buvo ne tik informuoti apie visas tas diskusijas, bet ir pakviesti dalyvauti visuose posėdžiuose. Be to, deleguotojo reglamento projektas buvo rengiamas taikant grįžtamosios informacijos mechanizmą.
            
            
               Keturias savaites (2016 m. gruodžio 21 d. – 2017 m. sausio 18 d. laikotarpiu) internete buvo galima pateikti nuomonę dėl deleguotojo reglamento projekto, tačiau šiuo laikotarpiu nuomonių nebuvo gauta.
            
            
               3.DELEGUOTOJO AKTO TEISINIAI ASPEKTAI
            
            
               Į naujųjų deleguotųjų ir įgyvendinimo reglamentų struktūrą bus įtrauktos pagrindinės dabartinio Komisijos reglamento (Nr. 792/2009) nuostatos dėl sistemai keliamų reikalavimų, vartotojų teisės naudotis sistema, sistemos vientisumo ir asmens duomenų apsaugos. Jos bus taikomos pagal Tiesioginių išmokų ir Bendro rinkų organizavimo reglamentus nustatytiems įpareigojimams teikti informaciją.
            
            
               Naujais deleguotaisiais ir įgyvendinimo reglamentais bus nustatytos naujos nuostatos, kuriomis bus aiškiai reikalaujama visą informaciją teikti per Komisijos valstybėms narėms suteiktą naudotis informacinę sistemą. Deleguotajame reglamente bus numatyta, kad vienintelis Komisijos korespondentas informacijos teikimo ir sistemos naudojimo tikslais bus valstybės narės paskirta viena ryšių palaikymo įstaiga. Galiausiai, jame bus nurodyta, kokio tipo ir pobūdžio informacija turi būti teikiama pagal BRO 223 straipsnio 2 dalies a punktą.
            
            
               Deleguotuoju aktu panaikinamas galiojantis Komisijos reglamentas dėl informacijos teikimo – Reglamentas (EB) Nr. 792/2009.
            
            
               KOMISIJOS DELEGUOTASIS REGLAMENTAS (ES) …/...
            
            
               2017 04 20
            
            
               dėl Europos Parlamento ir Tarybos reglamentų (ES) Nr. 1307/2013 ir (ES) Nr. 1308/2013 papildymo, susijusio su informacijos ir dokumentų teikimu Komisijai 
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
         
         
            
               atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1307/2013, kuriuo nustatomos pagal bendros žemės ūkio politikos paramos sistemas ūkininkams skiriamų tiesioginių išmokų taisyklės ir panaikinami Tarybos reglamentas (EB) Nr. 637/2008 ir Tarybos reglamentas (EB) Nr. 73/2009
                  1
               , ypač į jo 67 straipsnio 2 dalį,
            
            
               atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007
                  2
               , ypač į jo 223 straipsnio 2 dalį,
            
            
               kadangi:
            
            
               (1)reglamentais (ES) Nr. 1307/2013 ir (ES) Nr. 1308/2013 atitinkamai panaikinti ir pakeisti Tarybos reglamentai (EB) Nr. 73/2009
                  3
                ir (EB) Nr. 1234/2007
                  4
               . Reglamentais (ES) Nr. 1307/2013 ir (ES) Nr. 1308/2013 ir tų reglamentų pagrindu priimtais aktais nustatyti įvairūs valstybių narių įpareigojimai teikti Komisijai informaciją ir dokumentus. Tais reglamentais taip pat suteikiami įgaliojimai Komisijai priimti su tuo susijusius deleguotuosius ir įgyvendinimo aktus. Siekiant užtikrinti, kad informacija ir dokumentai būtų teikiami Komisijai sklandžiai, tokiais aktais turi būti priimtos tam tikros taisyklės. Tos taisyklės turėtų pakeisti Komisijos reglamente (EB) Nr. 792/2009
                  5
                nustatytas taisykles, o šis reglamentas turėtų būti atitinkamai panaikintas;
            
            
               (2)Komisija deda didesnes pastangas tam, kad sukurtų kompiuterines sistemas, leidžiančias elektroniniu būdu valdyti dokumentus ir procedūras tiek jai atliekant vidaus darbo procedūras, tiek palaikant santykius su valstybių narių valdžios institucijomis, atsakingomis už bendros žemės ūkio politikos įgyvendinimą. Valstybės narės taip pat sukūrė nacionaliniu lygmeniu veikiančias kompiuterines sistemas, kuriomis siekiama užtikrinti bendrą žemės ūkio politikos valdymą;
            
            
               (3)šiomis aplinkybėmis teisinėje sistemoje turėtų būti nustatytos bendros taisyklės, kurios būtų taikomos informacinėms sistemoms, sukurtoms tam, kad valstybės narės galėtų teikti informaciją ir dokumentus Komisijai;
            
            
               (4)reikėtų taip pat nustatyti, kokio pobūdžio ir rūšies informacija turėtų būti teikiama pagal reglamentus (ES) Nr. 1307/2013 ir (ES) Nr. 1308/2013;
            
            
               (5)tais atvejais, kai dėl rinkos pokyčių yra būtina gauti išsamesnės informacijos, nei numatyta šiame reglamente ir pridedamame įgyvendinimo reglamente, Komisijai turėtų būti leista prašyti tokios informacijos ribotą laikotarpį;
            
            
               (6)siekiant užtikrinti tinkamą informacijos teikimo sistemos veikimą, informacinės sistemos sąrangoje turėtų būti visada nurodyti subjektai, turintys teisę teikti informaciją. Kiekvienoje valstybėje narėje už identifikavimo procesą turėtų būti atsakinga tos valstybės narės paskirta viena ryšių palaikymo įstaiga. Be to, turėtų būti nustatytos prieigos prie Komisijos įdiegtų informacinių sistemų suteikimo teisės,
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Taikymo sritis
            
            
               1.Šiame reglamente nustatomos taisyklės, kuriomis papildomi reglamentai (ES) Nr. 1307/2013 ir (ES) Nr. 1308/2013, dėl informacijos, kuri turi būti teikiama, pobūdžio bei tipo ir prieigos prie informacijos arba informacinių sistemų, kuriomis leidžiama naudotis siekiant vykdyti tuose reglamentuose ir remiantis tais reglamentais priimtuose teisės aktuose nustatytus informacijos teikimo įpareigojimus, teisių. 
            
            
               2.Šiame reglamente nustatyti įpareigojimai teikti informaciją apima Reglamento (ES) Nr. 1308/2013 1 straipsnio 2 dalyje nurodytus sektorius. 
            
            
               2 straipsnis
            
            
               Informacijos, kuri turi būti teikiama, pobūdis ir tipas
            
            
               1.Įpareigojimas teikti informaciją apima visą informaciją, kurios reikalaujama Reglamento (ES) Nr. 1307/2013 67 straipsnyje ir Reglamento (ES) Nr. 1308/2013 223 straipsnyje nurodytais tikslais, arba siekiant taikyti teisės aktus, priimtus remiantis tais reglamentais, arba siekiant laikytis pagal SESV sudarytų tarptautinių susitarimų. 
            
            
               2.Įpareigojimas teikti informaciją apima kiekybinius duomenis, kuriuos sudaro daugiausia skaičiai, ir kokybinius duomenis, kuriuos sudaro daugiausia tekstų ir ataskaitų forma pateikti duomenys.
            
            
               3 straipsnis
            
            
               Papildoma informacija dėl žemės ūkio rinkų valdymo
            
         
         
            
               1.Kai dėl rinkos pokyčių skubiai reikalinga papildoma informacija pagal Komisijos įgyvendinimo reglamento (ES) 2017/xxx
                  6
                II skyrių, Komisija gali prašyti valstybių narių pateikti tokią papildomą informaciją ir jas aprūpinti tokiai informacijai teikti reikalingomis formomis. 
            
            
               2.Pagal 1 dalį pateiktas prašymas galioja ne ilgiau kaip 12 mėnesių nuo jo pateikimo dienos. 
            
            
               4 straipsnis
            
            
               Viena ryšių palaikymo įstaiga ir jos atsakomybė
            
            
               1.Valstybė narė skiria vieną ryšių palaikymo įstaigą ir pateikia Komisijai visus atitinkamus jos kontaktinius duomenis.
            
            
               2.Viena ryšių palaikymo įstaiga yra atsakinga už šias su informacine sistema susijusias užduotis:
            
            
               (a)prieigos teisių vartotojams suteikimą; 
            
            
               (b)vartotojų, kuriems suteiktos prieigos teisės, tapatybės patvirtinimą;
            
            
               (c)informacijos apie vartotojus, kuriems suteiktos prieigos prie informacinės sistemos teisės, suteikimą Komisijai.
            
            
               3.Komisija aktyvuoja vartotojų prieigos teises remdamasi informacija, kurią ji gauna iš vienos ryšių palaikymo įstaigos pagal 2 dalies c punktą.
            
            
               5 straipsnis
            
            
               Panaikinimas
            
            
               Reglamentas (EB) Nr. 792/2009 yra panaikinamas. 
            
            
               Nuorodos į Reglamentą (EB) Nr. 792/2009 laikomos nuorodomis į šį deleguotąjį reglamentą ir Įgyvendinimo reglamentą (ES) 2017/xxx.
            
            
               6 straipsnis
            
            
               Įsigaliojimas
            
            
               Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje, 2017 04 20
            
            
               
                     Komisijos vardu
               
            
         
         
            
               
                     Pirmininkas
                     Jean-Claude JUNCKER
               
            
         
         
            
                  
                     (1)
                  OL L 347, 2013 12 20, p. 608.
               
               
                  
                     (2)
                  OL L 347, 2013 12 20, p. 671. 
               
               
                  
                     (3)
                  2009 m. sausio 19 d. Tarybos reglamentas (EB) Nr. 73/2009, nustatantis bendrąsias tiesioginės paramos schemų ūkininkams pagal bendrą žemės ūkio politiką taisykles ir nustatantis tam tikras paramos schemas ūkininkams, iš dalies keičiantis reglamentus (EB) Nr. 1290/2005, (EB) Nr. 247/2006, (EB) Nr. 378/2007 ir panaikinantis Reglamentą (EB) Nr. 1782/2003 (OL L 30, 2009 1 31, p. 16).
               
               
                  
                     (4)
                  2007 m. spalio 22 d. Tarybos reglamentas (EB) Nr.  1234/2007, nustatantis bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendras bendro žemės ūkio rinkų organizavimo reglamentas) (OL L 299, 2007 11 16, p. 1).
               
               
                  
                     (5)
                  2009 m. rugpjūčio 31 d. Komisijos reglamentas (EB) Nr. 792/2009, kuriuo nustatomos išsamios valstybių narių bendrojo rinkų organizavimo įgyvendinimo, tiesioginių išmokų tvarkos, žemės ūkio produktų gamybos ir pardavimo skatinimo, atokiausiems regionams ir mažosioms Egėjo jūros saloms taikomos tvarkos informacijos ir dokumentų teikimo Komisijai taisyklės (OL L 228, 2009 9 1, p. 3).
               
               
                  
                     (6)
                  [data] Komisijos įgyvendinimo reglamentas (ES) …./…., kuriuo nustatomos Europos Parlamento ir Tarybos reglamentų (ES) Nr. 1307/2013 ir (ES) Nr. 1308/2013 taikymo taisyklės dėl informacijos ir dokumentų teikimo Komisijai ir kuriuo iš dalies keičiami ir panaikinami keli Komisijos reglamentai (OL L…).